b"\n_START_ARTICLE_\nKhilderic II\n_START_SECTION_\nBiografia\n_START_PARAGRAPH_\nSegon fill de Clodoveu II i la seva esposa Bathilda, va quedar orfe de pare quan nom\xc3\xa9s era un infant, l'any 658. El seu germ\xc3\xa0 gran Clotari III va heretar N\xc3\xa8ustria i Borgonya, i esdevingu\xc3\xa9 rei d'Austr\xc3\xa0sia a la mort de l'usurpador Khildebert l'Adoptat. La noblesa austrasiana, per\xc3\xb2, va reivindicar la seva autonomia i Batilda, actuant com a regent, els va concedir la figura d'un rei propi en la persona del seu segon fill Khilderic II._NEWLINE_Com en el cas del seu germ\xc3\xa0 Clotari, a causa de la seva joventut el govern del regne va quedar en mans de la noblesa local i especialment en la figura dels majordoms de palau._NEWLINE_A la mort de Clotari el 673, el tercer fill de Clodoveu i Bathilda va succeir-lo a N\xc3\xa8ustria i Borgonya com a Teodoric III. Per\xc3\xb2 una facci\xc3\xb3 prominent de la noblesa borgonyesa liderada per Leodegar i Etikho van aclamar a Khilderic com a rei. Al cap de poc temps Khilderic va aprofitar l'ocasi\xc3\xb3 per envair els regnes del seu germ\xc3\xa0 i deposar-lo, proclamant-se rei de N\xc3\xa8ustria i Borgonya i per tant rei \xc3\xbanic de tots els francs._NEWLINE_Per\xc3\xb2 les decisions de Khilderic als nous regnes aviat el feren impopular entre la noblesa. Nomenant el seu majordom de palau d'Austr\xc3\xa0sia, Wulfoald, tamb\xc3\xa9 major dels palaus de N\xc3\xa8ustria i Borgonya va molestar els partidaris que els majordoms fossin natius del regne que governaven. Tamb\xc3\xa9 va irritar els magnats de N\xc3\xa8ustria contravenint les lleis locals a l'impartir un c\xc3\xa0stig corporal a un dels seus nobles, Bodilo. _NEWLINE_Va ser Bodilo que, conspirant amb un grup d'amics, va parar una emboscada al rei mentre es trobava ca\xc3\xa7ant al bosc de Lognes, prop de Chelles. All\xc3\xad Khilderic va ser assassinat juntament amb el seu fill i la seva esposa, que es trobava encinta."